D ô v o d o v á   s p r á v a

A. Všeobecná časť 

[bookmark: _Hlk111382520]Návrh zákona, ktorým sa mení zákon č. 595/2003 Z. z. o dani z príjmov v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Marián Viskupič.

Cieľom predloženého návrhu zákona je skrátiť dobu plynúcu od nadobudnutia nehnuteľnosti, resp. jej vyradenia z obchodného majetku, po uplynutí ktorej je od dane z príjmu oslobodený príjem z predaja nehnuteľnosti a to z piatich rokov na tri roky. Rovnaké skrátenie sa navrhuje pri predaji nehnuteľnosti nadobudnutej dedením (postupným dedením) v priamom rade alebo niektorým z manželov; v súčasnosti platí výnimka, že sa z príjmu z predaja daň neplatí, ak uplynie aspoň päť rokov odo dňa nadobudnutia tejto nehnuteľnosti preukázateľne do vlastníctva alebo spoluvlastníctva poručiteľa (poručiteľov) alebo vyradenia z obchodného majetku, táto lehota sa návrhom rovnako skracuje na tri roky. 

V súčasnosti je pre vlastníkov nehnuteľností veľmi dobre známe pravidlo, že ak predávajú nehnuteľnosť v období kratšom ako 5 rokov od nadobudnutia, musia zaplatiť daň zo sumy rozdielu medzi sumou získanou z predaja a cenou, za ktorú nehnuteľnosť nadobudli. Táto daň je na úrovni 19%, pričom z tej časti základu dane, ktorá presiahne 176,8-násobok platného životného minima sa uplatňuje daňová sadzba 25% a okrem nej je predávajúci nehnuteľnosti povinný zaplatiť aj poistné na zdravotné poistenie (14% z vymeriavacieho základu), čo spolu predstavuje 33% (resp. až do 39%). Základ dane možno síce znížiť o výdavky, ktorými sú finančné prostriedky preukázateľne vynaložené na technické zhodnotenie, opravu a údržbu veci vrátane ďalších výdavkov súvisiacich s predajom veci okrem výdavkov na osobné účely (§ 8 ods. 5 písm. d)), avšak pri rekonštrukcii nie každý počíta s tým, že nehnuteľnosť predá skôr ako o 5 rokov, preto si jednotlivé faktúry a pokladničné doklady neuchováva. Často tak dochádza k uvádzaniu fiktívnych, nižších kúpnych cien do zmlúv, čím vznikajú štátu daňové úniky a takéto konanie o.i. sťažuje tvorbu tzv. cenových máp. Pri uvedení nižšej ceny do kúpnej zmluvy sa predávajúci môže stať aj obeťou podvodu, že peniaze nedostane, pričom tento podvod nikto orgánom činným v trestnom konaní nenahlási, keďže by čelil obvineniam z daňového podvodu.

Päťročná lehota je nevýhodná predovšetkým pre mladé rodiny, ktoré sa častejšie sťahujú práve z dôvodu, že sa im po čase nehnuteľnosť stane malou a potrebujú ísť do väčších priestorov. Trojročná lehota je pre daňové zachytenie investičných nákupov s cieľom následného predaja so ziskom plne postačujúca. 

Predložený návrh zákona bude mať negatívny vplyv na rozpočet verejnej správy. Predložený návrh zákona bude mať pozitívny vplyv na podnikateľské prostredie. Predložený návrh zákona nebude mať sociálne vplyvy, ani vplyvy na životné prostredie a informatizáciu spoločnosti. Návrh zákona taktiež nebude mať vplyv na manželstvo, rodičovstvo a rodinu a ani na služby verejnej správy pre občana. 

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
B. Osobitná časť 
K čl. I

K bodu 1

V § 9 ods. 1 písm. a), ktorý upravuje prvý z dvoch prípadov, kedy je od dane oslobodený príjem z predaja nehnuteľností, sa navrhuje skrátenie doby z piatich rokov na tri roky; ide o dobu plynúcu od nadobudnutia nehnuteľnosti, resp. od jej vyradenia z obchodného majetku, po uplynutí ktorej sa uplatňuje výnimka pre platenie dane z príjmov. Dôvodom je snaha o zníženie daňovo-odvodového zaťaženia, ktoré je v súčasnosti veľmi vysoké - spolu so zdravotnými odvodmi 33% až 39%.

K bodu 2

V § 9 ods. 1 písm. b), ktorý upravuje druhý z dvoch prípadov, kedy je od dane oslobodený príjem z predaja nehnuteľností, sa navrhuje skrátenie doby z piatich rokov na tri roky; ide o dobu plynúcu od nadobudnutia nehnuteľnosti dedením (postupným dedením) v priamom rade alebo niektorým z manželov, resp. od jej vyradenia z obchodného majetku, ak bola počas tejto doby (3 roky) vo vlastníctve poručiteľa (poručiteľov) po uplynutí ktorej sa uplatňuje výnimka pre platenie dane z príjmov. Dôvodom je snaha o zníženie daňovo-odvodového zaťaženia, ktoré je v súčasnosti veľmi vysoké - spolu so zdravotnými odvodmi 33% až 39%.

K čl. II

	Vzhľadom na finančné dopady na štátny rozpočet sa navrhuje nadobudnutie účinnosti predloženého návrhu zákona na 1. januára 2025. 



